TV7 PIIBLIKOOL
PIIBEL-ELAVA JUMALA ELAV SÕNA
Tere tulemast TV7 Piiblikooli. Tänase tunni teema on Piibel-
elava Jumala elav sõna. Meid õpetab pastor Marko Uhtala
Hyvinkää linnast. Pärast õpetust jaguneme gruppidesse
Reijo Telaranna juhatusel, et jagada muljeid õpetusest.
Enne kui alustame, palume koos, et meie taevane Isa õnnistaks
seda õpetust. Meie Issand ja vabastaja Jeesus Kristus, oleme
kogunenud Sinu nimel, et uurida Sinu sõna, õppida midagi Sinust
ja Su tõest. Palume oma õpetajale Püha Vaimu võidmist ja ligiolu.
Aitäh. Ole õnnistatud ka Sina, televaatja.
Palun, Marko.
On rõõm olla koos teiega siin piiblikoolis ja õpetada teid sel
teemal. Õpetaja on see, kes teab ühte asja paremini kui
teised ja ma loodan, et võin rääkida sellest ühest asjast,
mida te veel Piiblist ei tea. Mu enda suhtumine ja suhe
Piibliga sai alguse sealt, kui sain päästetud 15-aastaselt.
Sain siis ka tugeva puudutuse Pühalt Vaimult ja mul tekkis kirg
Piibli vastu. Sellest saati on Piibel olnud mulle tähtis. Saan sealt
jõudu ja olen oma elus näinud, et nendel hetkedel kui Piibli
lugemine on jäänud kõrvale, siis on ka elu läinud valet
teed pidi. Pean Piiblit kõige tähtsamaks raamatuks ja
oma elu kõige tähtsamaks asjaks. Hiljem kui läksin teoloogiat õppima,
olin rõõmus, et mul oli kindel põhi all tänu varasemale Piibli
uurimisele. Õppisin aastaid järjekindlalt ja iseseisvalt
Piiblit ja siis läksin õppima teoloogiat.
Tänane teema on päris lai. Ma ei usu, et jõuan selle ühe tunni
jooksul tervet Piiblit käsitleda, 66 raamatut.
Aga tahan rääkida mõndadest tähtsamatest asjadest.
Piibel üldiselt on kõige levinum raamat. Ühtegi teist raamatut
ei ole nii palju ümber tõlgitud ja laiali jaotatud.
Piibel on väga tuntud aga ka kõige vihatum raamat.
Endine NSV liit ja osad iseseisvad ateistlikud riigid, kui palju nad
on pannud raha sellesse, et Piibel ei leviks ega saaks tuntuks.
Paljude inimeste töö on takistada Piibli või ühegi
selle osa levikut. Aga Jumala tahe on teine, kord saavad
kõik inimesed tundma Jumala Sõna.
Mõned numbrid Piiblist. See on tõlgitud 438 keelde tervikuna.
Tänapäeval see arv võib olla juba kasvanud, sest kogu aeg
tehakse seda tõlketööd. Ainult Uus Testament või Vana
Testament on saadaval 1168 keeles ja vähemalt üks kiri või
raamat Piiblist on tõlgitud 2454 keelde.
See on päris hea näide sellest, kui tuntud on Piibel maailmas.
Piibel on moodustunud sadade aastate jooksul.
See ei kukkunud lihtsalt ühel hetkel taevast alla,
vaid see tekkis pika ajavahemiku jooksul. Osa sellest Piiblist,
mis meil praegu kasutusel on, oli olemas juba tuhandeid aastaid
enne Kristust ja selle viimased osad valmisid 100 aastat
peale Kristust. On tõestatud, et 300 aastat pKr on Piibel
olnud täielikult selles koosseisus, nagu praegu.
Piibli tagaplaanil on kaks kultuuri. Mul on käes kaks
Piiblit, üks on Vana Testament ja teine on Uus Testament.
Nendest kahest koosneb meie Piibel. See on heebreakeelne Piibel ja
meil on muidugi raske seda lugeda. Heebrea on üks algkeel ja kreeka
keel, milles uus testament on kirjutatud, on teine algkeel.
Siin saavad kokku kaks täiesti erinevat kultuuri: heebrea kui
oma tahtes veendunud ja kreeka kui selline keerutav kultuur.
Piiblis saavad kokku need kaks kultuuri: heebrea ja kreeka.
Igaüks võib neid õppida ja ma soovitan ka kõigil õppida kasvõi
baasteadmisi kreeka ja heebrea kohta. On olemas ka selliseid
Piibleid, kus on algkeel ja emakeel paralleelselt.
Nii on võimalik tõlkida Piiblit ise sõna-sõnalt.
Piibel on väga lai, selles on 66 raamatut, millest 39 vanas ja
27 uues testamendis. Umbes 40 autorit on Piiblit kirja pannud.
Me võime jäädagi vaidlema selle üle, kes kirjutas kui palju ja
milliseid raamatuid, eriti Uue Testamendi omasid.
Aga lihtsam on kokku võtta see selle lausega: "Pühast Vaimust
kantuina on inimesed rääkinud, saades sõnumi Jumala käest." (2Pt 1:21)
Oluline ei ole see, kas seal oli Jesaja, Jeremia, Nehemja või
Paulus, vaid oluline on see, et inimesed kirjutasid üles selle,
mis Püha Vaim neile andis. See teebki Piiblist niivõrd ainulaadse.
Pole ühtegi teist raamatut, mis oleks aastate jooksul kokku pandud ja
selline välja tulnud, nagu Piibel.
Nüüd räägime Piibli keskpunktist. Piibel räägib Iisraeli rahva ajaloost,
üksikute inimeste elulugudest, suhetest Jumalaga. Kui terve
Piibel läbi lugeda, siis tegelikult on sealt võimalik leida kõik need
asjad, mida me inimestena läbi elame. Ma ei tea, kas Piiblis leidub
ühtegi asja, mida inimene ei võiks kogeda elus.
Piibel on täis inimeste saatuseid, kogemusi. Seal on rõõmu, kurbust,
sõdasid, mõrvu, armastust, headust- kõike, mida me võime inimestena
kogeda. Aga kõige olulisem Piibli juures on see, et selle
keskpunkt on Kristus Jeesus. Piibel eksisteerib, sest Jeesus
sündis sellesse maailma, ta suri ja tõusis üles surnuist. Sellepärast
meil on Piibel. Kõige tähtsam asi Piiblis on see, et meil Kristuses
meil on pääste. See on Piibli tuum. Võime öelda, et Piiblis
kõik räägib Kristusest. Kiri Heebrealastele, kus räägitakse
palju Vana Testamendi aaretest, selle põhipoint on just see, kuidas
kõik Piiblis räägib Kristusest. Kui teil on oma Piiblid kaasas,
nagu kõigil piiblikooli õpilastel kindlasti on, võite teha lahti
Johannese evangeeliumi alguse.
Mõtle, et selles kirjakohas peitub midagi olulist, millest inimmõistus
ja teadus ei suuda aru saada. Jh 1:1: "Alguses oli Sõna"
Sõna on suure tähega, tähendab Jeesust.
"Alguses oli Sõna ja Sõna oli Jumala juures
ja Sõna oli Jumal. Seesama oli alguses Jumala juures.
Kõik on tekkinud tema läbi ja ilma temata ei ole tekkinud midagi."
Ma võiksin öelda, et meie Piibel ei alga 1. Moosese raamatust,
vaid sellest kirjakohast. Tehke lahti ka 1. Moosese
raamat, 1. peatükk ja vaadake esimesi sõnu: "Alguses lõi Jumal"
Vaatame, mis on selle algne tähendus heebrea keeles.
"Alguses lõi Jumal taeva ja maa." Heebreakeelne sõna alguses
tähendab esmasündinut. See tähendab, et oma Pojas Jeesuses
lõi Jumal taeva ja maa. Piibli kõige esimene sõna
räägib Jeesusest. Vaatame ka Piibli viimaseid sõnu Johannese Ilmutuse
22. peatükk salm 20:
"Tema, kes seda tunnistab, ütleb: "Jah, ma tulen varsti!"
Aamen. Tule, Issand Jeesus!" Algusest kuni lõpuni välja
räägib Piibel Jeesusest. Piibli esimesed sõnad ütlevad, et
enne kogu loomistöö algust oli Jeesus ja samuti viimased sõnad
on tõotus sellest, et Jeesus tuleb tagasi ja ta tuleb varsti.
Kõik, mis vahepeale jääb, räägib samal teemal.
See on kõige olulisem ja kui me seda ei mõista Piibli juures, siis
me ei saa ka mõista Piiblit.
Moosese 3. raamatus räägitakse kogudusetelgi rajamisest ja
sellest on tõesti väga raske aru saada, tundub nagu heebrea keel,
kui me ei mõista, et Jeesus Kristus on keskpunktis.
Ohverdamine Vanas Testamendis, millest Moosese raamatutes
räägitakse, kui me ei mõista, et Jeesus Kristus suri meie eest
ristil, siis me ei saa aru, mida Vana Testament meile räägib.
Juutide jaoks on täiesti selge, et seal räägitakse Messiast, Jeesusest.
Võtame paar näidet. Moosese raamatutes räägitakse kahest
kohustuslikust ohvrist: patuohvrist ja süüohvrist. Üks oli selleks,
et suhe ülemise korrusega oleks korras ja teine selleks, et suhted
kõrvalolijatega oleks korras. Jälle räägitakse Jeesusest.
Vaatame Uut Testamenti. Jeesus õpetab meile Meie Isa Palvet,
kus me palume: "Anna meile andeks meie võlad, nagu meiegi
andeks anname oma võlglastele." Kogu Piibel räägib Jeesuse ristist
ja selle sõnumist. Vanas Testamendis räägitakse prohveteeringuid,
mis lähevad täide Uues Testamendis. Kui Jeesus tuleb tagasi maa peale,
siis me näeme, et kõik see on tõsi. Kõik saavad seda teadma.
Räägime Piibli lugemise alustest. Pean seda väga tähtsaks, et
mõistame Piiblit. Esikohal on see, et Piibel on tõde. Esimene asi,
mis madu Eevale ütles, oli: "Kas Jumal tõesti on öelnud?"
Tänapäeval uuritakse Piiblit igal võimalikul moel. Aga kui
me hakkame Piiblit uurima lähtudes usust, mille Püha
Vaim meile annab, siis kõige tähtsam alus on see, et Piibel
on tõde ja Jumal tõesti on öelnud nii, nagu siin kirjas on.
Me ei pea selles kahtlema. Alustame sellest, et kõik, mis Piiblis on kirjas
on tõde. Osad inimesed mõtlevad, et on hullumeelne nii öelda.
Olen uurinud Piiblit kogu oma elu lähtudes sellest, et Piibel on tõde,
see on Jumala sõna. Kui me ei lähtu sellest, siis me ei saa seda
ka mõista. Teine fakt on see, et Piibel selgitab ise ennast.
Kui me võtame ühe üksiku kirjakoha välja Sõnast, siis me ei pruugi aru
saada, millest see räägib, kui me ei tunne ülejäänud Piiblit,
ega lase sellel ennast selgitada. See on üks Piibli lugemise alus,
et me tunneme nii Vana kui ka Uut Testamenti.
Meil on kiusatus püsida Uue Testamendi juures, sest see on kirjutatud palju
arusaadavamas keeles. Aga kui me ei tunne Vana Testamenti,
siis me ei saa sügavuti mõista seda, mis on kirjas Uues Testamendis.
Kolmandaks, Piiblis on palju kujundikeelt. Näiteks kogudusetelk
kujutab Kristust ja kogudust. Piibel räägib kujundikeeles.
Õli kujutab Püha Vaimu, õliga võidmine kujutab Püha Vaimu ande.
Kui me ei mõista seda Piibli kujundikeelt, siis on meil raske
aru saada Piiblist. Samamoodi ohverdamine räägib kujundlikult
Jeesusest.
Üks oluline alus on veel see, et Püha Vaim avab Jumala Sõna
meie jaoks. Me peame alustama lugemist palvega, et Jumal avaks
meile oma Sõna, muidu ei ole võimalik seda mõista.
Kui teie kirjutaksite raamatu ja keegi loeks seda ning talle jääks
mõni koht arusaamatuks, siis teie kui raamatu autor suudaksite seda
talle selgitada. Nii on ka Piibliga. Kui Püha Vaim, selle raamatu autor,
ei selgita meile neid asju, ei saa me seda mõista.
Veel on tähtis ka meeles pidada tausta. On hea tutvuda selle
ajaga, milline oli juutide maailm tol ajal, kui Jeesus elas. Milline aeg
see oli, millised kombed ja tavad valitsesid?
See aitab meil mõista näiteks Jeesuse tähendamissõnu paremini.
On tähtis ka mõista, milline oli see kreeka maailm, kus uus
testament sündis. On tähtis uurida tausta ja selle juures on meile abiks
näiteks ajalugu. Siin on teile mõned mõtted, et aidata teil
mõista, et Piibel on tõde ja aru saada selle sisust.
Esiteks on Piibel üks hiigelsuur raamatute kogu, kuid ometi
on kõik raamatud kooskõlas ja ühise süžeega. Kuidas on võimalik,
et 66 raamatut sobivad nii hästi omavahel kokku?
Süstemaatiliselt, algusest lõpuni püsib sama süžee. See poleks
võimalik, kui selle taga ei oleks keegi meist suurem.
Teiseks on Piiblis palju ennustusi, mis on läinud täppi.
Peame seda endale tunnistama, et seal on palju ennustusi,
mis on üks-ühele täide läinud. Jeesuse sünnikoht ennustati
ette ära, et see saab olema Petlemmas. Miika raamatu
ennustus, mis tehti 700 aastat eKr., läks täide.
Need ennustused, kus räägiti Jeesuse kannatustest,
näiteks Jesaja raamatus, kõik need läksid täide.
Kõik läks täide sõna-sõnalt. Räägime millestki ainulaadsest.
Veel üks imeline asi Piiblis peale Jeesuse Kristuse, on Iisraeli rahvas.
Kogu rahvas kadus maa pealt ja siis tuli järsku uuesti välja.
Jumal valis ühe rahva ja selle ajaloo. Jeesus sündis rahva
keskele ja ta saab ka tagasi tulema rahva keskele.
Sellepärast sündis Iisraeli riik uuesti. Sellepärast kolivad
miljonid juudid tagasi oma kodumaale. Ka see on
ennustatud Vanas Testamendis. On vaja kohta, kuhu Jeesus saab
tagasi tulla, et kogu maailm saab teda näha. Iisraeli
rahvas ja selle ajalugu on väga imelised.
Piiblit võidakse uurida ka teaduslikult. Meil on palju
arheoloogilisi leide, mis lähevad kokku Piibliga. Need asjad,
millest Piiblis räägitakse, on tõepooles eksisteerinud.
On leitud asju, kohti, mis tõestavad seda. Piibel on geograafiliselt
väga täpne, kõik kohad, millest seal räägitakse on olnud olemas
ja suurem osa neist eksisteerib kuni tänapäevani.
Kogu maailmaajaloo ülesanne on tõmmata päästevankrit edasi.
Piibel ühtib maailmaajalooga, mis omakorda justkui tõmbab
seda päästevankrit edasi.
Minu arvates üks tähtis asi Piiblis on ka see, et miljonid inimesed
on seda lugenud ja leidnud sealt abi, lohutust ning usuvad sellesse.
Nad on hakanud järgima Jumala Sõna. Nagu Piibel ütleb enda
kohta: "Kes teeb minu taevase Isa tahte järgi, saab tundma seda
õpetust." On miljoneid inimesi, kes on teinud Jumala tahte
järgi ja hakanud järgima Tema Sõna ja õpetusi. See on suur
tunnistus. Alguses öeldi, et esindan teatud kogudust,
aga ma kogen, et ma esindan Jumala riiki, üht maailma suurimat
ühendust, ma olen üks töötegija. See on mulle suur
tunnistus, et mul on miljoneid õdesid ja vendu, kes teavad,
et see Jumala Sõna on tõde.
Selle piiblitunni teemaga läks kokku kaks sõna: logos ja rhema.
Kõlab väga peenelt, aga kõigepealt logos sõna on väga oluline.
See tähendab Jumala Sõna, Kristust, kes on Piibli alus.
Jumala Sõna on püsiv, muutumatu ja igavene.
Logos, Jumala Sõna, Kristus tuli maa peale, ta oli tervenisti
inimene ja samas tervenisti Jumal.
See Sõna on tervenisti inimeste kirjutatud, täiesti inimlik,
aga ka täielikult Jumala Sõna. Sellepärast Kristuse üks nimi on
Logos ehk Sõna. Räägime Logosest, Jumala Sõnast, tervenisti inimene
ja tervenisti Jumal.
Kui mõtleme sellele, mis on meie kui inimeste positsioon ja miks
meid on loodud. Piibli alguses ütleb Jumal, et Ta lõi meid
enda sarnaseks. Me oleme Jumala sarnased ja läbi Püha Vaimu
võib meis olla ka Jumala Vaim, kui me oleme seotud Jumalaga,
meis on midagi Jumala sarnast, mille suunas liigume.
Teine sõna, mis tuleb vahetevahel esile, on Rhema. See on sõna või
prohveteering mingi teatud hetke jaoks. Võib-olla on keegi tulnud ja
asetanud käe su õlale ning öelnud, et kogeb Jumalat
rääkimas täpselt sinu ellu. See on Rhema, mingi teatud
hetke jaoks saadud sõna.
Üks olulisemaid asju selle juures on, et see katsutakse läbi
Jumala Sõna, Logose alusel. Me võime selle sõna kõrvale
panna ja jääda ootama, seista selle peal ja vaadata, kas see
jääb püsima. Need kaks sõna tulevad tihti välja, kui räägitakse
Jumala Sõnast ja sellepärast tahtsin selle esile tuua.
Lubasin, et räägin teile mõndadest näidetest.
Teile antud materjalis on pikk nimekiri sellistest piiblikohtadest,
kus Piibel räägib endast. Tahan nende kohtadega kinnitada,
et see mida rääkisin, põhineb Jumala Sõnal.
Kõigepealt räägitakse Piibli päritolust, mis Piibel ütleb
enda kohta. Leidsin kaks kinnitavat kirjakohta, üks on Uues ja teine
Vanas Testamendis, kus mõlemas öeldakse, et Piibel on alguse
saanud Pühast Vaimust. Logos ise tunnistab, et see Sõna on
sündinud Pühast Vaimust. Ka Jeesus rääkis Vana Testamendi
kirjarullidest. Isa, Poeg ja Püha Vaim-kolmainsus ise
tunnistab, et see raamat on sündinud Püha Vaimu läbi.
See materjal räägib ka, kuidas Piiblit nimetatakse, mida see
sisaldab, mis see on ja milleks see on meile antud, mis me saame
sellest, kui me seda mõistame. Kui jätkate kodus Piibli uurimist
nende kirjakohtade põhjal, siis märkate, kuidas Piibel ise
kinnitab ennast. Kui palvetate, et Jumal avaks teile selle Sõna,
siis saate sellest aru. Teie materjalides on ka mõned
näpunäited, kuidas süveneda Piibli uurimisse, et seda mõista.
Loodan, et suutsin teile midagi jagada oma Piibli maailmast.
Aitäh teile, Aamen.
Marko Uhtala õpetus Elava Jumala elav Sõna on kuuldud
ja piiblikooli õpilased on kogunenud siia TV7 kohviku poole peale,
kus kuuleme aktiivset vestlemist ja arutlemist kuuldu üle.
Minu seltsis on Susanna Viitanen ja Pekka Niukkanen. Kuidas õpetus oli
ja mis sinul, Pekka, jäi meelde?
Hea õpetus. Sõna on elav ja väeline, väga võimas.
Hea kuulda.
Mis sinul, Susanna jäi meelde?
Minu jaoks uus asi oli see, kuidas heebrea keeles sõna "alguses"
tähendab esmasündinut. Meie Piiblist ei tule see välja.
Võimas on ka see, kuidas Piibel on levinud ja et see on tõesti
Jumala Sõna ning see levib, kuigi ei ole kõikjal soovitud.
See oli kindlasti meie kõigi jaoks uus vaatenurk, et Piibel algab
Johannese evangeeliumis samamoodi, nagu ta algab ka 1. Moosese raamatus.
Tuleb meelde, kuidas soovitatakse pärast päästetud saamist
alustada Piibli lugemist Uuest Testamendist, näiteks Johannesest.
Sain tänu sellele kinnitust, et sealt on hea alustada, kuigi
Vana Testament on täpselt sama tähtis.
Mulle endale jäi meelde, kuidas Marko ütles, et Piibel on kõige
levinum ja tõlgitum raamat ja seega väga armastatud,
samas ka vihatud raamat. Kust selline kirglik suhtumine
Piibli vastu tuleb? Kas see tekitab hirmu?
Piibel on hea raamat. Mina arvan, et põhjus, miks seda vihatakse,
on kaotatud armastus.
Susanna, mida sina arvad? Miks Piiblit vihatakse, kiusatakse taga,
hävitatakse?
Arvan, et seal on mängus ka hea ja halva vaheline võitlus. Jumal
on püha ja vaenlane püüab kõike hävitada. Meile inimestele meeldib
kõike peaga mõista, aga Piibel vajab usku, selleks on vaja
Püha Vaimu abi.
Õpetusest tuli välja ka see, et Piibli tundmine on vähenenud.
Koolides ei õpetata enam nii palju näiteks. Kas te oskaksite
mõlemad öelda mõne kirjakoha, mis on teie jaoks tähtis?
"Sest nõnda on Jumal maailma armastanud, et ta oma
ainusündinud Poja on andnud." (Joh 3:16)
Kirjas roomlastele Paulus räägib, kuidas ei laius ega
sügavus ega mitte miski muu saa meid lahutada Jumala armastusest.
Meil tuleb elus vastu palju igasuguseid asju, aga Jumala
armastus on see, mis kannab meid edasi.
Kuidas te käitute, kui teil tuleb Piiblis ette kirjakohti, mida te ei mõista?
Mina saan aru, et see on Jumala ilmutus, püha ja vastuvõetav.
Kui ma seda ei mõista, pean siiski aktsepteerima, et see
on tõsi ja aeg näitab. Jumal hoolitseb minu eest,
kui ma kuuletun Talle. Kui ma loobun Tema
käskudest, siis ei valitse minu üle enam armastus.
Mark Twain ütles kunagi, et teda ei sega need kirjakohad, mida ta
ei mõista, vaid teda hirmutavad need, mida ta mõistab.
Susanna, mis kirjakohad tekitavad sulle probleeme?
Mõned võrdluspildid on sellised, mille puhul mõtlen, et mida Jeesus
nendega öelda tahtis. Arvan, et koguduse osadus on sellepärast
hästi tähtis, et mitte üksi jääda oma probleemidega.
Tuleb ise läbi mõelda ja kaaluda. Ta tuleb siis ise ka appi.
Luther ütles nagu Pekkagi tsiteeris, et kui tekivad sellised kohad, mida ei
mõista, tuleb siiski kuuletuda ja uskuda, et mõnel teisel päeval
avaldab Püha Vaim selle kirjakoha tähenduse või
äkki leiad mõnest heebrea õpikust tõlke just sellele võrdluspildile.
Kas loete lisaks Piiblile mingeid muid materjale?
Uurite, mida keegi teine on rääkinud Piibli kohta, või mis
kohanimed tähendavad, kus asuvad?
Ma olen pisut õppinud heebrea keelt ja tänu sellele on välja
tulnud palju asju.
See õpetus näitas ka, kuidas ühe sõna tõlge tekitas täiesti
uue vaatenurga tervele Piiblile. Kuidas sina, Susanna, Piiblit uurid?
Mu lemmikõpetajad on David Pawson ja Kalevi Lehtinen.
Me vajame õpetajaid, et me ei jääks üksi. Need, keda Jumal
on aegade jooksul juhatanud õpetaja koha peale, oskavad
targalt ja sügavalt rääkida.
Tuleb meelde Apostlite tegudest see koht, kus Etioopia eunuhh luges
Jesaja raamatut ja Püha Vaim saatis Filippuse tema juurde küsima,
kas ta saab aru sellest, mida ta loeb. Eunuhh vastas:
"Kuidas võiksin mõista, kui keegi ei õpeta mind?"
Selle jaoks meil ongi see piiblikool. Võib-olla sünnib siin ka neid,
kes saavad hiljem teisi õpetama ja edasi aitama hakata.
Kui aktiivselt te Piiblit kasutate?
Alati võiks rohkem. Vahel tundub et on kiire ja töö võtab
nii palju aega, aga õnneks on Piibli-cdd ja TV7.
Piiblikooli direktor Tapani Talikainen jõudis siia meie juurde. Küsin
sinu käest, mis oli tänase õpetuse kokkuvõte, kõige olulisem?
Arvan, et kui see aeg püüab igal viisil nõrgestada Jumala
Sõna väärtust ja lõhkuda seda vundamenti, milleks on siiamaani
olnud Jumala sõna selle rahva jaoks, sellepärast on tähtis uuesti
esile tuua Piibli tähtsus ka selle aja jaoks.
Inimene koosneb ihust, hingest ja vaimust. Hea toiduga me
rahuldame oma ihu, kultuuriga oma hinge, aga vaim jääb näljaseks.
Jumala sõna on ainus, millega on võimalik seda vaimu toita.
Jeesus ei ütle ilmaasjata, et inimene ei ela ainult leivast,
vaid igast sõnast, mis lähtub Jumala suust.
Mis on meie järgmise piiblikooli tunni teema?
Järgmine teema on: "Käsud kui elu kaitsevõre."
See on huvitav ja tähtis teema, millest räägib meile Järvenpää
Vabakoguduse noortepastor Kari Muukka.
Aitäh kõigile teile, kes olete olnud meiega kaasas,
TV7 Stuudios, televiisori ees või interneti vahendusel.
On olnud meeldiv teiega koos Piiblit uurida. Vestlus jätkub
meie koduleheküljel, kus on ka kõik õpetused saadaval.
Järgmise korrani!
Tõlge: Sanna Pitko